
Ujio wa Hawa chuoni hauna kama ilivyo kawaida, kafika kwa ajili ya kutimiza kazi ya kiongozi wake. Napo anaungana na kundi la Lifa na Remse, wakiwa na maadui wa pande mbili zingine tofauti.

Harakati zao wanazianza kwa kutafuta mwenye picha upande mwingine wa nchi, sambamba na kutaka kuharibu muunganiko wa Maria na marafiki zake, kusudi aje kuwa upande wao.

Atlaf na wenzake nao hawapo nyuma wanaendeleza harakati chafu. Kundi la vijana wake wanakuja kuingia mikono mibaya ya Maria, wanaishia kupigwa vibaya. Hadi wakatambua ukiachana na watu wa Remse bado walikuwa na adui wengine, na hawakufahamu walitokea upande gani.

Lucy naye anachanganywa na penzi la kijana Miko, anajikuta akigombana na marafiki zake pasipo kujijua.  Hakujua kijana aliyekuwa naye hakuwa na wema kwake, na si sehemu ya kundi salama. Mapenzi yamemvika upofu akichanganywa na namna kijana alivyomjali. Kiasi cha kufikia kuamini kila alichoelezwa. Mpaka anakuja kufanya mauaji, yanayopelekea kuibua kwa kiumbe mpya anayekuwa mfuasi wake.

Bado napo Hawa anatumia wasaa huo kumshawishi kuungana nao, kusudi wapindue harakati zote za kina Salmin. Lucy anawapa masharti magumu akiwa na mashaka nao, ila bado hana wasiwasi na mpenzi wake. Anapokuja kushikwa na kundi la kina Miko ndiyo hapo alijua hakuwa mwema muda huo ameshachelewa.

Kukurubiwa huko, kulipokewa na bashasha pana toka kwa binti shombe. Ambaye pia alitazamana mwanaume aliyefika naye, aliyejulikana kama mzazi katika mchakato mzima wa kumpokea  mwanamke huyo. 

Walitoka jengo hilo na kujongea kwa miguu yao, wakielekea upande wa kulia ambapo walifika jirani na tawi la benki ya CRDB wakaingia kulia kwake na kwenda hadi zilipo ngazi  ambazo ziliwafikisha ilipo  ghorofa ya kwanza. Huko walikabidhi fomu zingine pamoja na kivuli cha kadi ya bima kisha wakasonga wakaondoka na kurejea hadi garini kwa mara nyingine. Ambapo dereva aliwafungulia, wakaingia na kuketi kiti cha nyuma.

"Nadhani kazi yangu imekwisha ewe Mniru wangu", Mwanaume yule alisema kwa utiifu mkubwa mbele ya binti huyo ambaye alionekana wazi ni mdogo kwake.

Kutoka kwa kauli yake hiyo, ghafla mrembo yule alipungua ukubwa wa mwili, akaja kuonekana ni mtoto mdogo mno ambaye hata  elimu ya msingi hajafika katikati. Huyo alidhihirika akiwa amevaa nguo za kiasili  ambapo uso wake ulionekana ni  wenye umakini mno.

Pamoja na kutokea hayo  hakuna aliyeshtuka miongoni mwa waliopo humo, si dereva wala huyo  mtu mwenye asili ya ushombe ambaye kampeleka hadi  kule kufanya usajili hapo chuoni hapo.

Yule bwana ndio kabisa aliendelea  kuwa utulivu mkubwa, akidhihirisha heshima kwa  mtoto mdogo.

"Vyema kwa kazi yako  nzuri, sasa hivi sasa nahitaji kuelekea  moja kwa moja hadi kule chuoni ninapotakiwa kusoma. Nadhani tunaelewana nikisema hilo, ni moja kwa moja  Mazimbu. Bado kuna kazi  hujaimaliza. Ongea na Mtwavi hakikisha awe na kila kitu changu muhimu muda ambao tutafika kule", Mtoto alisema.

"Pasi na shaka Mniru", Aliitikia kwa utiifu wa hali ya juu, huku akimwacha Mtoto huyo akitazama mbele ambapo dereva wa gari aligeka pao hapo.

"nikifumba macho na kufumbua tuwe tayari tushafika mazimbu" Agizo jipya lilitolewa na  kweli papo wakawa wapo kwenye kona ya kuelekea  mwisho wa daladala za Mazimbu. Ambapo motokaa hiyo ilionekana kushika njia huku jamaa akiongoza usukani.

Hata  haikueleweka walifika vipi na kwa kasi gani umbali huo wa zaidi ya kilomita tatu kutoka yalipo makao  makuu ya chuo hadi kampasi nyingine. Hakika ni ajabu mno, ingawa haikuwa  la kutisha miongoni mwa watu waliyopo hapo  na hao ndio kwanza walitulia vilevile kudhihirisha  ni namna  gani mambo hayo wameyazoea.

Basi  motokaa  ile ikaangia eneo la chuoni baada ya kufika mwisho wa stendi ya  daladala, ambapo  alipitia upande ambao kuna maktaba ya zamani ya  chuoni hapo. Walipofikia usawa wa jengo la awali la vitabu, waliingia kushoto  na  kufuata uelekeo ambao kuna tawi la benki ya CRBD humo ndani ya kampasi ya Solomon Mahlangu.

Walipofika usawa wa  njia ya kuelekea kwenye ukumbi wa sherehe wa chuo, dereva alikanyaga breki na kupelekea motokaa hiyo isimame pao hapo. Punde mlango wa kushoto mwa dereva ukafunguliwa ambapo aliingia  mtu wa makamo  ambaye alidhihirisha ni mwenye kuwa nazo za kiasi mifukoni mwake.

"Kazi uliyopewa na mwenzako umeitimiza", Mniru aliuliza.

"Hakika imemalizika  muda huu,  na vitu vyako tayari vimeshawekwa  chumbani  unapofikia hivi sasa. Si mulemule kwa yule binti", Mtu huyo alisema.

"Vizuri Profesa kwa kufanya kazi yako kwa ufanisi mkubwa, sasa muda huu ni wa mimi kuja kutimiza kazi  iliyonileta hapa", Mniru alisema na kisha akabadilika na kuwa na umbile  lile la urembo la hapo awali, kutoka  utoto hadi kuwa msichana mwenye kuvutia.

Muda huohuo gari liliondolewa mahala hapo na kuelekea upande yalipo mabweni ya chuo hiko, ambapo lilikuja kusimamishwa  njia panda ya kuelekea mabweni ya 'unit 4'. Hapo ndipo Mniru  alishuka sambamba na wanaume wawili wanaomtumikia. Akiwa na nguo zake aliongoza moja kwa  moja hadi eneo ambalo alitakiwa kuishi.

Mizigo muhimu yote ilikabidhiwa kwa  wasichana wawili wa chumba hicho ambao aliwakuta wakiwa wanaanika nguo hapo nje. Ukawa ndiyo  mwanzo wa  mwanadamu huyo mwenye uwezo wa ajabu kufika hapo bwenini, akionekana ni mrembo ambapo baadhi ya wavulana walishaanza kumuwekea hesabu pindi alipokatisha mbele yao.

YAKIJIRI HAYO UPANDE wa tarafa ya Mbagala, kwenye kata ya Mbagala kuu mtaa kibondemaji B. Mita chache tu kutoka ilipo shule ya msingi kizuiani, na mashariki ya msikiti wa mtaa huo. Watoto  kadhaa wa shule ya msingi wakiwa na fulana za rangi ya bluu, walifika kwenye nyumba mojawapo ya kupanga kwenye eneo hilo. Ambapo walikutana na mwanamke akiwa anafua nguo, huku akiimba nyimbo ilimradi kazi iweze kwenda vyema.

"Shikamoo  mama Hawa", Walimsalimia mkubwa huyo kwa pamoja ambapo aliwaitikia kwa bashasha kuu.

"Mama Hawa, mwalimu Eliza kasema Hawa akachukue ripoti yake, jana alitakiwa kuichukua ila hakuwepo", Mtoto mmojawapo alisema.

"Haya nitamwambia wanangu, mwenzenu kaenda kwa babu yake kumwona anaumwa kesho ataingia darasani kama kawaida. Tena  huyo hapo anarudi kaletwa na mjomba wake", Mama  huyo alisema na kweli walipoangalia upande wa kulia wa eneo alilopo walimwona binti mdogo mwenye kufanana kila kitu na yule wa kule chuoni, akiwa ameongozana na kijana ambaye alionekana  wa kipato cha chini.

Watoto hao walimkimbilia na kuanza kuongea naye, ambapo hawakukaa sana walimwacha na kuondoka eneo hilo  kuwahi majumbani mwao.

Mama yule alipomwona mtoto kafika aliacha kufua kabisa akabaki ni mwenye kumtazama, ambapo  alisogea hadi jirani naye na akionesha ni mwenye kuhakiki kitu. Kitendo hiko kilimfanya mtoto yule aachie tabasamu  pana  halafu macho yake yakatoa mwangaza  wa ajabu mno.

"Labat!", Mwanamama alisema kwa mshangao.

"Kwa mara nyingine tena tupo pamoja baada ya kuishi vile miaka miwili  iliyopita. Mniru yupo kazini nimeletwa kuja  kuchukua nafasi yake hapa nyumbani kwa usalama wako", Mtoto  huyo alisema  na kisha akamtazama  kijana aliyemleta halafu akasema, "unaweza kwenda hivi sasa ewe mtumishi".

Kauli hiyo ilipotoka, kijana akapotea  kimazingara na kubaki Mama Hawa pamoja na Hawa bandia. Ambapo hata kufua yenye hakuendelea zaidi ya kuingia naye ndani  pamoja,  walifikia kwenye kitanda wakaketi kwa pamoja.

"Nafikiri umesikia  kile kilichosemwa na  hao watoto hapo nje", Mama Hawa alisema.

"Lau kama ningelikuwa umbali wa kilomita kumi kutoka hapa ningeweza kuyapata yote. Mwalimu  Eliza Benson ndiyo  yule msichana aliyemaliza chuoni na kupangiwa kazi hapo ndiyo anamhitaji Mniru kufika shuleni"

"Basi kazi kwako wacha nikamalize kufua hapo, nafikiri una mengi sana ya kunieleza huko utakapo"

"Ukafue! Mbona mimi nimeshazimaliza zile nguo kwa macho tu pale  nilipozitazama, hivi sasa nimezianika chungulia hapo dirishani utaona",

Kweli Mama Hawa aliangalia nje, aliona nguo zikiwa zimeanikwa na kubanwa na vibanio kabisa. Hapo alijikuta akitabasamu kwa kuweza kujiwa na kiumbe huyo, ambaye ni jini  wa kike na mwenye umri mrefu ndani ya himaya ya kijini ya Mazimifu.

HABARI YA  KUJA MWANAFUNZI mpya hapo chuoni, tena akiwa ni mrembo kupitiliza mwenye asili ya uchotara. Ilizagaa chuoni hapo mithili ya moto  wa nyikani, ambapo ndani ya muda mfupi tu wavulana waliyopo hosteli walikaa macho tenge  kuweza kumwona mrembo huyo akitoka nje ya chumba alichofikia.

Si hao tu hata baadhi ya wafanyakazi na wauza biashara wa hapo chuoni, walibaki  kimkao wa tayari kujionea uumbaji uliyotukuka ambao anao  mnyange aliyefika chuoni.

Yaani hata mabinti waliyoanza kusikia  sifa zake, walishaanza kuingiwa na wivu wakataka kujua ni kipi haswa alichonacho, ambacho wao hawana hadi apewe pongezi zisizomfikia. Ndipo wakafika chumba anachoishi mara wamsalimie, au wajifanye wanahitaji kuongea na wengine waliyopo chumba hiko  hata kumweleza juu ya  mwenzao mmoja wa humo ndani hayupo majira hayo. Ilimradi tu kuweza kumtia machoni mwenye kuvutia namna hiyo.

HATIMAYE HABARI ZIKAWAFIKIA kina Maria, ambao kwa pamoja walitumia maono  yao na kuweza kumwona jinsi alivyo msichana yule. Tena akiwa ni bashasha kwa kila mtu ambaye alifika  chumbani na kumsalimia, maono yao yaliwasaidia kubaini hilo lakini kila walipomwangalia usoni muda ambao wakitumia macho ya ajabu kumwangalia. Basi walihisi machozi yakiwalenga kama vile wamemulikwa na kitu chenye mwanga mkali.

"Hivi ni mimi tu au ni nyinyi?", Moza aliuliza huku akiwa ameketi kwenye kochi sebule ya kifahari, muda huo ambao walishapokea maelezo kutoka kwa Salmin. Ambaye alimchukua mpenzi wake na kuwaacha hapo wakiwasubiri.

"Mwenzenu yule mdada kila nikimtazama usoni nahisi machozi kunilenga. Si kawaida hii", Lucy alisema.

"Au ni lile bweni maana ndimo alipokuwa akilala Happy mule, isije ikawa kuna nguvu iliachwa  baada ya mauzauza yale", Mariam alisema.

"Labda", Moza akaitikia

Haikuchukua muda mrefu, ambapo Salmin na Maria wakarejea kutoka chumbani walipokuwa. Walifikia kwenye kochi na kuketi, hapo  mabinti hawa wakawaeleza kila kitu juu ya walichokiona kule chuoni wakiwa hapo  kochini.

Salmin na Maria nao waliona vilevile, ambao kile kilichowakuta wao walipoangalia na mwenzao kilimpata hikohiko. Salmin tu ndiye aliyeweza kuona vyema kilichojiri kule hadi kukawa ni hivyo, ambapo akili yake iligutuka na kubaini kuja  jambo baya ambalo linanyemelea.

"Mnamjua yule ni nani?" Salmin aliuliza.

"Hatujui ndiyo maana tukawa  tunashangaa jinsi alivyo mrembo vile", Moza akasema.

"Mmoja wa binadamu mwenye nguvu za kichawi toka anazaliwa, mmoja wa  kati  ya wenye kusoma  mawazo ya ubongoni mwa watu. Mchawi  mkubwa kutoka Mazimifu, ambaye ni mtoto mdogo aliyemsumbua sana Maria akiwa ndotoni. Msaidizi mkubwa wa Nsungi aliyeandaliwa kama wakitwaa madaraka ya duniani.", Salmin alisema na kuweka kituo kisha akaendelea, "Yule  ndiye alifika kipindi mkiwa shuleni kama dada yake Lifa, ambaye baadaye alikuja kuwaingiza kwenye pori lile kubwa kabla  ya kuja kuwaokoeni na kukimbia nanyi eneo la mbali sana"

"Mama yangu si bure Lifa atakuja sasa hivi huko chuoni, inabidi tumuwahi", Maria akasema

"nyinyi kuweni watulivu tu, kila kitu mfanye kama vile tulivyoongea na kuwapa maagizo. Sijaja peke yangu huku, nina jemedari hatari wa Majichungu ameshafika muda mrefu naye mtamwona tu. Jueni huyo mpo naye kundi moja. Lengo ni kuzuia dunia isitawaliwe na shetani au damu isimwagike. Diplomasia au  nguvu pasipo maafa ndiyo kitu pekee kinachohitajika kutumika. Mtakaoweza kumbana na Mutwe au Buzebdi ni nyinyi tu na siyo wengine ndani ya dunia hii"

"Hapo sawa  kabisa, maana yule mshenzi bado sijamsahau balaa alilofanya kule shuleni. Ndiyo chanzo cha sisi kutumbukia porini hadi tukaja kuwa  hivi tulivyo hivi leo", Lucy alisema.

"Hakuna atakayeweza kutimiza ujinga wao, ikiwa tutazuia  Remse  wa kwanza asiamke wala Mutwe wasifike kule. Nitazama ndani kuepuka zaidi nijue chanzo cha ugomvi wao hawa  viumbe  wa jamii zinahusiana, nikijua nadhani pia nitawajuza ili mjue ni namna tunaweza kulikabili hili suala"

MAJIRA HAYO UPANDE mwingine wa nchini Tanzania, kwenye mkoa wa Iringa kandokando ya mto Ruaha kulionekana magari ya kifahari yakiwa yameegeshwa pembezoni mwa njia ipitayo porini kwenye msitu wa hifadhi hiyo. Huku kukiwa na watu watatu  ambapo wawili walivaa suti nyeusi huku mmoja akiwa amevaa shati jeupe na suruali sawa na wenziye. Tena iliyochomekewa  vyema kiunoni mwake.

Wawili walibaki wakiwa wamesimama wima  huku mmoja akiwa amechutama ukingoni kabisa  mwa  maji, wala hajali ngwena wakali waliyopo humo ndani. Tena ndiyo kwanza aliyashika maji ila  hakuna kiumbe  mlafi wa nyama aliyeweza kumsogelea na kumvuta kwenye uwanja wao wa  fujo.

Bwana yule akiwa amechutama namna hiyo, maji yalianza kutokota kama vile ni yenye kuchemka. Hali hiyo ilimfanya  arudi juu haraka sana, papo hapo aliibuka mtu kwenye maji akiwa ni mwenye  macho ya rangi ya njano. Huku mwilini amevaa nguo za magome ya miti, ambapo alipiga goti la kiheshima mbele yake.

"Nasikiliza amri yako ewe Atlaf Sabai, kiongozi wangu", Mtu huyo alisema.

"Kuanzia hivi sasa wewe ndiyo kiongozi  wa wenzako wote wa ukanda huu, unapaswa utambue  dhumuni letu lililokuwa likipiganiwa karne hadi karne litimie. Harakati mpya zimeanza  fikisha taarifa kwa wenzako. Kikao kikubwa kwa kila kiongozi wa kanda na watu wake wasaidizi  kitafanyika  leo hii makaoni kwangu. Unaweza kwenda"

Alipomaliza kauli hiyo Atlaf Sabai aliinuka wima kisha akageuka kurejea lilipo gari lake, huko nyuma alimwacha yule kiumbe mwenzake akijirusha ndani ya maji mithili ya  samaki.

Alirejea  garini moja kwa moja akiwa amefuatana na wale wenye suti, ambapo alifikia kuketi kiti cha nyuma sambamba na wale wenzake. Motokaa ikaondolewa eneo hilo la porini, kuelekea upande wa kaskazini  mwa eneo hilo.

Punde tu baada ya wao kuondoka upande mwa kushoto  mwa mto huo aliibuka mtu  mwenye nguo ya kijani ambazo hutumiwa sana na maaskari wa mbugani. Huyu alijitokeza mkononi akiwa na  kamera ambayo alitazama kwa furaha kisha akaanza kuangalia picha ambazo alizipiga.

"Nadhani itakuwa ni habari ya furaha zaidi, katika ufichuzi wa mila potofu", Alijisemea huku akigeuka nyuma na kuanza kupiga hatua, kuelekea upande mwingine kabisa tofauti na ule ambao Atlaf kapita.

Bwana huyo akiwa na umakini mkubwa, aliweza kufika eneo ambalo kuna  mwinuko ambao  aliupanda na kuja kutokea sehemu  lilipo gari la wanyamapori likiwa limeegeshwa pembezoni mwa njia ya vumbi.

Gari ikashika njia na kuondoka mahala hapo, mtu yule haikueleweka  lipi ni lengo lake la kupiga picha akiwa  kule kando ya mto. Akionesha ni mwenye kumpeleleza haswa Atlaf  Sabai.

***
[image: ]


SIKU ZA KUKAA NYUMBANI kwa Happy nazo ziliyoyoma, hatimaye  zikafika  kikomo ikawa ni wasaa wa yeye kurejea chuoni aweze  kusoma kama kawaida maana vitu vingi vilimpita  kipindi yupo bila kushika chochote.

Siku ya kuondoka asubuhi na mapema alipanda gari moja na rafiki yake kipenzi ambaye ni mwenye kuanza masomo chuoni hapohapo wakiwa darasa moja. Hivyo yeye akachukua wasaa wa kuwa mwenyeji wake  awapo huko chuoni.

Ingawa na utofauti wa jinsia  baina yao, aliahidi angeweza kumfanya ajihisi si mpweke  wawapo mahali hapo hadi pale wanahitimu pamoja.

Ndiyo ukawa  mwanzo wa Samar, ambaye mama yake mzazi alifika  kule nyumbani kwa akina Happy pindi alipokumbwa na mauzauza na kutoa ushauri murua kabisa. Pia ndiye  rafiki yake aliyemfahamu toka utotoni ambapo walicheza pamoja, walisoma pamoja  shule za awali na msingi kabla ya kutengana kutokana na elimu ya sekondari na chuo.

Ambapo kijana huyo alianza  elimu yake ya juu kwingine, kabla ya kuja kuhamishiwa  chuo cha Sokoine  kutokana na huko alipotoka kukumbana na rungu la taasisi ya elimu ya juu. Lililopelekea kufutwa kwa leseni ya kutolea  elimu, hivyo wanafunzi wakahamishwa kwingine.

Basi kwa pamoja wakafika  Morogoro ambapo kijana huyo aliongoza moja kwa moja hadi makao makuu, akiwa sambamba na mwenyeji wake. Huko alipokelewa na kufanyiwa usajili na hatimaye  akarejea kwa aliyemleta ambapo safari ya kuelekea chuoni  ilianza.

Robo saa iliwatosha kuwasili, ambapo Samar alipokelewa moja kwa moja  na wenyeji wengine waliyompeleka bwenini kutokana na kupata  chumba baada ya mwanafunzi mmojawapo  kuhama huko.

Huo  ndiyo ukawa mwanzo wa Samar kuwa muongoni mwa wanafunzi wa  SUA, hata ujio wake mahala hapo uliwaka  baadhi ya watu kwa kumwona kijana mwarabu mwenye weupe wa hali ya juu. Ambaye alianza kuvuma  kama ilivyo kwa Hawa, alipoweza kujiri hapo kwa mara ya kwanza akiwa kama mwanafunzi.

VIBWEKA VIKAHAMIA  darasa la wanafunzi wanaosoma TEHAMA, kina Maria wakiwa wamejua tayari  wapo  darasani humo na mchawi mwenye cheo kikubwa na pia walihitajika kuchunga kila kitu juu ya agizo walilopewa. Somo  kila likiendelea ikwa ni mengine juu ya mengine humo ndani, ambapo mara kadhaa  kulitokea mpambano wa  kinafasi baina yao na Hawa baada ya kila mmoja kujijua ni adui  mkubwa wa mwingine.

Hawa alihitaji kuwa karibu na Happy majira hayo, ambapo pamoja na kuishi naye chumba kimoja. Hakuweza kuwa na mazoea naye, kila alipojaribu kuongea ilimuwia vigumu mno maana binti alionesha kutohitaji  kuongea naye.

Mara kadhaa akiwa darasani alijaribu kumsogelea, ila alipopiga hatua aliona eneo hilo analoelekea kunawaka moto tena ule wenye kuchoma hadi majini. Jambo ambalo humfanya hata asijaribu kumsogelea. Hakuelewa nguvu hiyo ni ya nani, maana aliamini kina Maria wasingekuwa na uwezo wa namna hiyo wa kumfanyia vibweka humo ndani.

Jambo hilo likampeleka moja kwa moja ajaribu  kuwasiliana na mkuu wake na kumpa taarifa hiyo. Ndipo alipotoka na kuelekea chooni moja kwa moja, vyoo ambavyo havipo mbali kutoka zilizopo maabara za Tehama.

Binti huyo aliingia ndani moja kwa moja, baada ya kubaini hakukuwa na kiumbe yeyote humo ndani ingawa kwake hilo halikuwa suala gumu kuweza kufanya maongezi hata wakiwepo mengine. Ila kutokana na namna aliyohitaji kufanya uwasilianaji. Ikambidi afanye hila, choo hiko kisiweze kuingiliwa na mtu yeyote yule mwenye uwezo wa kawaida.

Akiona hilo limetimia na amefunga mlango wa chooni, alihisi ukifunguliwa na kisha ukabamizwa kwa nguvu hadi ukamfanya ageuka kwa haraka. Atazame ni  kiumbe gani huyo mwenye uthubutu wa kuvuka vizingiti kadha wa kadha alivyoviweka pale mlangoni. Loh! Ndiyo akakutana na  kikosi cha wasichana wanne, wakiwa wamesimama tenge huku wakimtazama yeye kwa macho  ya kebehi mabinti hao ambao ni kina Maria.

"Naona hamjaridhika hadi mmeamua kunifuata hadi huku", Hawa alisema kidharau kisha akatoa  simutamba yake mfukoni kufumba na kufumba kifaa hiko cha mawasiliano kikageuka kuwa mtaimbo mrefu.

Akimalizia hilo hakukaa sawa, alihisi mvumo wa upepo  tu,  akasogea kando  na kuona pigo zito likimkwepa na kugonga ukutani. Ulisikika mtikisiko mkubwa wa ardhi baada ya tendo hilo, ila kwao hawakujali hata ndiyo kwanza walizidi kupambana  tu.

Hawa huko alipohamia, alihisi upepo mwingine ukimjia usawa wa shingoni. Kwa haraka aliinama na hapo ngumi nzito kutoka kwa Lucy  ikakita kwenye mlango wa choo hadi ukavunjika vipande na kutoa sauti ya ajabu.

Wasichana hawa walijua kuleta mapigo ya kasi mithili ya upepo lakini hayo  hayakufika kwa Mniru, ndiyo kwanza alizidi kukwepa kwenda upande mmoja hadi mwingine kuonesha ni namna gani alivyo hodari. Mwishowe Hawa akapiga mguu chini kwa nguvu, ardhi ya eneo hilo lote ikatikisika mithili ya tetemeko la ardhi.

***

HALI HAIKUWA SHWARI maeneo ya chuoni huko, mpambano huo uliyokuwa ukiendelea. Watu waliyopo kwenye kampasi nzima, walikimbia kuelekea nje huku kukisalia viumbe wenye uwezo wa ajabu wakiendelea kuchuana humo ndani.

Tayari kila mwanadamu mdhaifu alihisi ni tetemeko la ardhi, akaamua kukimbia kuokoa maisha yake kumbe kuna  mengine yanayoendelea humo ndani tena ya kutifua  vumbi haswa si ya kawaida.

Walisalia viumbe wawili tu, ambao  nao walibaki umbali wa nje  wa eneo hilo wakitazama kile kinachoendelea humo ndani ambapo waliona jinsi  kina Maria wanavyopata  taabu kupambana na kiumbe wa ajabu anayefanya majanga hayo humo chooni.

Hata walipoona namna anavyozidiwa msaidizi wa Salmin alitamani kuingilia kuweza kutoa msaada ila jini mkongwe  mwenye maisha mrefu duniani aliwahi kumdaka asiweze kufika mahali hapo walipo mabinti watupu.

"Si sawa", Salmin alisema huku akimshika mkono kumzuia.

"si sawa nini Mkuu, si unaona kabisa wameelemewa hao mule ndani ya yule Mchawi. Kumbuka duniani  hakuna mchawi mwenye nguvu kumzidi yule hivi sasa, labda Nsungi arudishiwe  nguvu zake",

"Jemedari wa kiume utaweza  vipi kuingilia mpambano wa wanawake? Ule ni kwa ajili ya wa kike waachie wenyewe. Nawaamini  sana warembo wangu hawawezi kuniangusha  juu ya hilo, wewe timiza wajibu wako uleule wa kufanya kile kilichokuleta. Huyo mtoto mwenye uchawi waachie  warembo"

Amri ya Salmin  haikuwa na jinsi zaidi ya kutimizwa majira hayo, ukuu wake  kicheo ilikuwa ni lazima  atiiwe na  jemedari huyo ambaye  aliishia kutulia ingawa moyo wake haukuwa na amani kila akiona mabinti wale wakizidi kupambana na kiumbe yule wa asili yao aliyejaa  vibweka vya kila aina.

***

HABARI  ZIKAVUMA KILA upande, kuwa eneo la Morogoro haswa upande wa SUA kumekumbwa na tetemeko la ardhi ambalo halikuleta maafa makubwa zaidi ya watu waliyopo eneo hilo kukimbia makazi  yao  kwa muda wakihofia kupoteza  roho zao.

Muda huo eneo la darajani ambalo  ndiyo mwanzo wa  kampasi ya chuo hiko, walinzi walifunga kuzuia watu  wasiweze kufika huko ndani kwa usalama wao. Waliruhusiwa pekee wenye kutoka na si kuingia ndani  ili kutazama kama kungeweza kutokea janga tena au la!

Wakiwa hapo napo  mvumo wa  mbali wa ardhi kutikisika waliendelea kuupata, majira ambayo kina  Salmin wapo ndani wametulia tuli kama hawahisi chochote chenye kutokea eneo hilo.

Muda huohuo magari ya  uokoaji  yalifika mahali hapo kwa dharura, maana hilo lilitokea halikuwa la kawaida. Walihitaji kuwatoa wengine waliyokwama  maeneo ya ndani, maana walihisi  si wanafunzi wote waliyoweza kutoka  mabwenini au madarasani. Wapo wengine wanaweza kuwa wamekumbwa na mshtuko wa moyo, kwa janga hilo kujiri kwa ghafla.

Hivyo kuwatoa wasije kukumbwa na madhara mengine wakiwa hawajitambui, ni jambo la maana zaidi kuliko kuwaacha  bila msaada, ndipo kikosi cha akiba kikaingia ndani ya  kampasi ya chuo  kwa tahadhari mno hata  darajani kwenyewe walipita wakiwa hawaamini kama magari yao  yangeweza kukatisha.

***

HUKO CHOONI  NDIYO vibweka haswa havikuisha,  eneo lenyewe la mpambano lilikuwa ni dogo  lakini walivyokuwa wakimchangia yule mchawi kama vile wapo kwenye uwanja mpana wa kukabiliana.

Hawa naye alichelea kupambana na wote kwa pamoja maana alishaanza kuona uwezo wao ulivyokuwa mzito wenye kufanana naye. Alichelea  kuwaachia washambulie kwa pamoja ungekuwa mwanzo wa yeye kushindwa mpambano huo na ikawa hasara kwake. Hakutaka litokee hilo.

Ndiyo alihama upande mmoja hadi mwingine, kama alipangua  pigo la huyu la kiroho, pasi alisogea kando ya eneo hilo  ilimradi asiweze kupatwa na kitu kingine cha hatari kutoka kwa maadui.

Mwishowe akaona  hapo  anapoteza nguvu tu, maana mabinti walimjia kwa kasi mithili ya  watu wenye mapafu ya chui kwani hakuna aliyeonesha dalili ya kuchoka. Hapo akaona kusalia ingekuwa ni jambo gumu mno. Ndipo akapotea kimaajabu, wakabaki  kina Maria wenyewe wakiwa ni wenye kukaa  tenge wakihofu angeweza kujitokea kwingine.

"Aaargh! Ku*****e zake, kakimbia huyu mshenzi", Maria alisema kwa hasira kwa kutoona dalili za kutokeza kwa adui yao. Muda huohuo Salmin na jemedari wake walijitokeza humo ndani na kupelekea mabinti wahisi amani imerudi.

"Tukutane nje mara moja, siwezi  ongea nanyi humu chooni", Salmin alisema na kupotea, ambapo mabinti nao walitoweka haraka na kuja kutokea eneo la jirani  na mzambarau wa chuoni.

"Katukimbia", Maria alisema.

"Hata mimi nimeona hilo, niwapongeze kwa kazi nzuri  mliyoifanya ya kumdhibiti mlozi yule. Ameamua kuokoa muda kwa  kukimbia si kwamba amewaogopa, alikuwa anasubiri kwa hamu mchoke kutokana na jinsi mlivyokuwa mkimshambulia ila alipoona hakuna dalili za uchovu hata mmoja wenu. Ndiyo akaona kuliko kupoteza muda ni bora aue mpambano kinamna hiyo..... Sasa kinachofuata muda huu ni nyinyi kupanda gari la uokoaji hilo linalowasili hivi sasa, jifanyeni mnakimbia kuelekea kule. Mkihojiwa mtajua cha kudanganya", Salmin aliwaambia akiwa  yupo karibu na msaidizi wake kisha akapotea na kubaki msaidizi  pekee akiwa na kina Maria.

Wote kwa pamoja walianza kutimua mbio kuelekea kilipo kikosi cha uokoaji, ambapo njiani walikutana na kijana mwingine wakaungana naye kuelekea huko kwenye  watu wa kuokoa walipo.

Wakawa jumla ni sita kiidadi ambao walipokewa kwa pamoja, wakapakizwa na kuhojiwa maswali kadhaa  ambayo yalijibiwa na mwenzao waliyemkuta njiani ikawa ni ahueni kwao maana hayakurudiwa. Wakaondolewa kwa haraka kupelekwa kule walipo wenzao wakiwa wameweka  kambi kwa dharura.

HAWA ALIKUJA KUTOKEA eneo la jirani na mbuyu uliyopo mitaa kadhaa kutoka lilipo  daraja, hakuonekana na kiumbe yeyote  wa ajabu kipindi linajiri hilo  na hadi anapiga hatua na kusogea barabarani kulipokuwa na  msongamano wa magari yenye kusimama  ghafla  kutokana na kushindwa kufika huko.

Alijichanganya na hatimaye akaja kuibuka walipo wanafunzi wengine wa chuoni hapo ambao ameweza kujuana nao kwa muda mfupi aliyoweza kukaa hapo chuoni na kusikiliza machache yaliyopo vichwani mwao  akitumia uwezo wa ajabu aliyopatiwa kutokana  na kuwa  cheo kikubwa ndani  himaya kishetani.

Hakuweza kuwaona kina Maria, muda huo  ambao wao ndiyo wapo  njiani  wakija hapo alipo yeye akijifanya hajui chochote kilichotokea.

***

GARI LA  UOKOAJI NALO liliwasili, kina Maria wakashuka  eneo hilo ambalo waliambatana na  wakiwa sita huku watano wakiwa ni aina  moja na mwingine hajui  chochote kile kilichokuwa kikiendelea.

Katika kundi hilo ndipo Samar rafiki kipenzi wa Happy alikuwepo ambapo kitendo cha kukanyaga ardhi tu  binti alimkimbilia na kumkumbatia  baada ya kuwa na wasiwasi mwingi mno  kwa kutomwona mahala hapo.

Naye Lucy alilakiwa na Miko aliyekuwa akimtafuta mno na kutomwona, ambapo ikawa ni furaha tena kwa mara nyingine huku mnyange akijiweka kwenye hali ya wasiwasi kama vile si yeye ambaye alileta kisanga chote kilichojiri mule. Ama kweli usiyemdhania, huwezi kumfikiria kama ndiye yeye.

Kina Maria walijichanganya na kundi la wenzao wakiwa ni wenye wasiwasi mwingi,  na hali yao ya shaka ilipozidi kutobadilika kutokana na maigizo makubwa waliyoyaweka. Waokozi waliomba wote waliyotolewa mule jengoni waachiwe na walienda kuweka eneo lenye  vitanda maalum  na kuambiwa walale hapo wapumzike hadi watakapohisi wapo vyema kiafya ndiyo wajichanganye na wengine. Loh! Wangejua, wangempumzisha mmojawapo tu.

"MAMBO VIPI?", MVULANA mmoja aliyekuwa yupo jirani na Hawa alimsalimia huku akimpatia mkono. Binti huyo alimtazama kwa sekunde kadhaa kisha akaitikia, "safi za kwako".

"Freshi  tu, poleni kwa yaliyowakuta huko kampasi"

"nishapoa tayari"

"Ndio hali ya dunia hiyo na  Mungu alivyoviumba, ndiyo maana  akapelekea matukio haya  yafanye mengi makubwa"

"Mh! Kama yapi"

"Kama hili la mimi kukutana na wewe, laiti kama isingekuwa mtikisiko huo. Basi tusingeweza kukutanika mahali hapa sisi wawili. Mojawapo wa jambo kubwa"

"Mh!"

"Sure nakwambia, huenda ikawa ni zaidi ya jingine kuwepo kwa jambo kama hili"

"Mh! Haya mimi sipingi"

"Andrew (Huku akimpa mkono)"

"Hawa (huku akipokea kiganja cha kiume)"

Basi kijana huyo ndiyo akaanza kumzoea mnyange anayemwona ni shombe kinamna hiyo, ambapo alionesha uchangamfu mkubwa kwake huyo mgeni masomoni hapo. Huku  mtoto wa shule ya msingi mwenye umbile kubwa la msichana wa umri wa kati, akiwa ni mwenye  kuonesha bashasha kila muda. Angejua!

Muda huo akiendelea kubadilishana mawazo na  huyo kijana aliyejitambulisha ka jina la Andrew. Mtu yule ambaye alimpokea hapo chuoni alisogea kando pekee na kumtazama  mara  moja halafu akapita na  kuendelea na safari.

Kitendo hiko kilimfanya Hawa  amwage Andrew kwa dharura na akaelekea mbele alipo bwana yule, ambapo alifika hadi ukingo wa pili wa barabara jirani na bustani za mbogamboga zilizopo  pembezoni mwa mto ukatishao kwenye  daraja la umoja la Mwalimu Nyerere.

"Nafikiri ni kazi yako Ewe mniru wangu", Mtu huyo alisema.

"Hujakosea, ni mojawapo ya mpambano wangu dhidi ya mabinti wale wenye  kufungamana pamoja na Nsungi"

"Ni vyema ni sehemu ya kazi yako,  nadhani mabinti hao ni wenye uwezo mkubwa mno ila si kukuzidi wewe"

"Ni moja kati ya viumbe hatari ndani ya dunia hii, ila sitothubutu kupambana nao wakiwa pamoja. Moja ya miiko ya Mazimifu ni kutorudisha  pigo kwa mkubwa wako,  ilihali pale kwenye kundi lao kuna Nsungi ambaye ni malkia wangu mtarajiwa. Laiti kama ningelijaribu kupambana ningevunja miiko yote"

"Hamna shaka mkuu, nipo pamoja na wewe kwenye kazi  hii hadi inafikia mwisho na kufanikisha lengo letu. Nipo kwa  ajili ya Mazimifu na  hiyo ndiyo yenye kunimiliki", Bwana huyo alipotamka maneno hayo, aliondokana mahala hapo akimwacha Hawa akiwa pekee ambapo haikuchukua muda mrefu Andrew alimsogelea  alipo hakungoja  arejee.

UPANDE WA KINA MARIA, walipumzika kwa kutengwa  na kundi jingine la wanaume wawili waliyokuwa nao mule ndani. Wao waliwekwa  kwa umbali mfupi, ilimradi kuwapa uhuru hata kubadilishana mawazo  wakihitaji kuongea yao ya siri.

Wasaa huo  ndipo Moza aliamua kukaa kitako mahali alipojilaza, kisha akawatazama wenziye  mmoja baada ya mwingine, halafu akarudisha macho kwenye tandiko alilolalia.

"Mnajua nahisi hapa chuoni hayupo peke yake yule  mshenzi", Moza alisema.

"Chondechonde jamani,  ni  bora tuongee kwa kutumia nafsi tu muda huu. Hammujui yule malaya nyinyi, yaani hata ukinong'ona kama unamteta jua keshasikia zamani na anaweza kuja kufanya balaa lolote tuweni makini sana mipango mingine itavuja ikiwa tutaipanga akiwa  yupo karibu nasi", Maria alisema na hapo wote wakatulia  kimya,  ambapo Miko alionekana akiomba kuruhusiwa kuja kuketi na Lucy mahali alipo.

"He! Hee! Shosti kweli unapendwa pale", Mariam alisema na kupelekea wengine wajibane ili wasicheke.

Miko aliwasili hapo na kuketi pembeni ya mpenzi, ambapo alianza kuongea naye  na hatimaye akaanza kupiga soga na kila mmoja aliyepo hapo. ilimradi mashemeji zake wajihisi ni wenye amani, kumbe yeye ndiyo alitakiwa kujihisi hivyo baada ya kutokea tukio hilo la hapo chuoni.

MUDA AMBAO YANAJIRI hayo Suhan naye hakuwa mbali  kutoka lilipo daraja la uhuru la Mwalimu  Nyerere, akiwa yu na kikosi chake  waliegesha gari kwenye transfoma lililopo mita takribani mita  zaidi ya mia na ushee kutoka lilipo daraja. Tena ndani ya motokaa hiyo, akiwa ameketi na Remse.

Walisalia ndani kwa utulivu wa hali ya juu, huku wakisubiri kuweza kujiri kwa kitu kingine au kusikiliza amri ya mkubwa kuliko wote aliyepo eneo hilo ambalo halikuwa na utulivu  ule wenye  kustahiki kuhitajika na wanadamu wa  kawaida.

Baada ya ukimya wa muda mrefu wakiwa wapo ndani ya  gari, hatimaye Remse alifungua mlango na kushuka chini akiwa amevaa kanzu yake safi nyeusi ikiwa na kijambakoti cheupe huku mguuni akiwa na kiatu cha wazi cha ngozi.

Bwana huyu mkongwe wa duniani alipokanyaga ardhi, Suhan naye alifuatia akiwa ameongozana na walinzi wawili ambapo watu waliyopo eneo hilo kwa pamoja walibaki ni wenye kuwashangaa watu hao walionesha ni wakwasi.

Mwendo wao hatimaye wakaja  kugota mbele ya msichana mrembo aliyekinga njia kuzuia, huko waendapo akiwa ni mwenye bashasha usoni mwake. Remse alisita  sambamba na Suhan, huku walinzi wakitaka kumwondoa  mbele waendelee na safari ila mkubwa aliwahi kuwaashiria kwa  kiganja chake kuwa watulie wasifanye lolote maana alishaanza kuona ishara zisizo za kawaida.

"Kichwa chako ni kigumu mno kusomeka mawazo yako kuanzia wewe na huyo kijana uliyembatana naye. Ila nimeweza kujua jina lake kupitia  vichwa vya walinzi wenu, nikaweza kubaini wewe ni nani kutokana na mawazi yako yasiyobadilika mtindo miaka zaidi ya elfu hivi sasa", Binti huyo alisema.

"Nafikiri ni wasaa wa wewe kujitambulisha, kama ulipanga kunidhuru tambua hakuna kiumbe wa kunifanyia ubaya isipokuwa wa tofauti na mimi. Niambie wewe ni nani?", Remse aliongea kwa msisitizo.

"Msaidizi mkuu wa malkia wa mtarajiwa  wa Mazimifu, mwanadamu mwenye kuweza kusoma mawazo ya wengine"

"Mniru uliye  chini ya mkuu wa wakuu", Remse alisema kisha akaangaza jicho pande zote na kuendelea, "heshima kwako mkuu, unaweza kuniambia ni kipi kimejiri mahala hapo hadi kukawa hivi?"

"Ni vita yangu hii iliyopo hapa, mpambano kati yangu na  maadui zetu ambao ni Majichungu. Kila jambo lipo ndani ya uwezo wangu  hivi sasa, jukumu litatimia", Hawa kipindi akiyasema wanaume wale wote walikuwa wameinamisha shingo chini kinamna ya heshima ambayo ni ngumu mno kwa mtu wa kawaida kufahamu kama wamefanya kongoweo kwa  binti huyo.

Wa kwanza kuinua kichwa akawa ni Remse ambaye alionesha kuitikia kisha akageuka nyuma kuondoka, huku wengine nao wakifuatia na Suhan akabaki ni mwenye kumkodolea macho rembo yule hadi walipofika mbali kidogo ndipo akaamua kulitoa jambo lililopo moyoni mwake.

"Yaani toka nizaliwe sijawahi kuona msichana  mrembo kama yule, haki vile", Alisema na kumfanya Remse acheke.

"Usione ukadhani Suhan"

"Kivipi?"

"Yule wala si msichana wa kipimo chako, ni mtoto mdogo mno wa hata miaka kumi na tano hajafika. Usitamani  watoto unaoweza kuwazaa"

"Loh! Kumbe kajigeuza"

"Hilo ndio jibu, hakuna binadamu mwenye nguvu aliye chini ya mkuu wa wakuu baada ya Nsungi ambaye anaweza kumshinda yule. Anaweza kujua unawaza nini kwa muda huu labda uwe wa ajabu  kushinda yeye, ndiyo hawezi kutambua kama alivyoshindwa kujua  kilichopo vichwani mwetu"

"Sasa nishaanza kuona nina mengi ambayo sijayajua  huku wewe unayajua. Nafikiri ni muda wa wewe kunijuza zaidi"

"Ukiongozana na mimi utaweza kuyajua yote haya, ninataka ujifunze kwa macho kama vile ulivyoweza kushuhudia jeraha langu la ubavuni likijiunga  uliponitilia damu. Unachotakiwa kuelezwa ni kile ambacho hakiwezi kutokea mbele ya macho yako ukakiona. Ohooo! Adui yetu mkubwa huyo hapo anawasili  hapa", Remse aliposema hayo, Atlaf mwenye kufanana sana naye akiwa amevaa nguo zenye  kufana kila kitu hadi rangi . Alionekana akija mkabala wake, huku walinzi wakikaa  tenge ila  waliambiwa wasifanye chochote na watulie.

"Hatimaye baada ya miaka mingi tumeweza kuonana ewe kaka yangu", Atlaf alisema huku akimpatia mkono ndugu yake wa damu.

"Hakika nimeweza kukutana nawe ndugu yangu wa damu uliyegeuka kuwa adui ndani ya muda mfupi tu tangu apate uzazi wako", Remse alisema huku akiupokea mkono wa ndugu yake ambaye naye aliambatana na wafuasi kadhaa kuweza kufika mahali hapo.

"Kila la heri, nafikiri  muda wa  vizazi vyetu kukutana unakaribia. Nikiitia ramani yenu mkononi nitaweza kutimiza hilo"

"Ha! Ha! Atlaf kaka yangu kumbe bado una ndoto za mchana hizo, si mpaka uweze kuitia mikononi hiyo ramani na utaweza vipi ikiwa hujui iliundwa namna gani"

"Yetu macho, mmoja kati yetu lazima afikwe na msiba tena kwa mara nyingine"

"Nadhani utakuwa ni

